**יקבי ירושלים - אגודה חקלאית שיתופית** (נקרא בעבר: **יקבי שמשון**) היא חברה ישראלית, המחזיקה בבעלות על יקב השוכן באזור התעשייה עטרות, ירושלים, ובכמה כרמים בישראל המספקים את הענבים ליקב. כיום יקבי ירושלים הוא היקב היחידי שפועל בעיר, נחשב ליקב וותיק יחסית ומייצר כ-3 מיליון בקבוקי יין בשנה. יינותיו משווקים בישראל ומחוצה לה וזכו להכרה ולפרסים בתחרויות יין שונות.

היסטוריה
--------

### תקופת בעלות מנדלסון

היקב, שנקרא בתחילה בשם "יקבי שמשון", הוקם על ידי יונה מנדלסון, חסיד חב"ד שהיה חתנו של משה שלום שור, בעל יקבי משפחת שור, בשנות השלושים של המאה ה-20 בעיר העתיקה בירושלים, ובשנת 1951 עבר היקב לשכונת בית ישראל בעיר.

בשנת 1969, עם הקמתה של שכונת נחלת הר חב"ד בקרית מלאכי, עלתה ההצעה להעביר את היקב לשכונה החדשה ובכך לתרום להתפתחותה הכלכלית, אך בסופו של דבר לא יצא הרעיון לפועל.

בשנת 1976 עבר מפעל הייצור למיקומו הנוכחי באזור התעשייה עטרות בצפון ירושלים, ולאחר מספר שנים, שלמה זלמן מנדלסון, בנו של יונה, הגיע לישראל מקראון הייטס, ניו יורק שבארצות הברית, על מנת לסייע בניהול היקב.

בשנת 1983, במהלך התוועדות כינה הרבי מלובביץ את מנהל המפעל, יונה מנדלסון, "שר המשקים דארץ ישראל", כשם המעיד על בעליו.

### תקופת בעלות גואטה

לאחר פטירתו של שלמה זלמן ב-2006, נענה איש העסקים עופר גואטה, תושב בני ראם, מי שהיה לקוח של היקב וחברו של שלמה זלמן, ורכש את היקב לבקשת המשפחה, על פי בקשתו של שלמה בצוואתו, שהיקב ימשיך לפעול.

גואטה שינה את שם היקב ל"יקבי ירושלים, אגודה חקלאית", ובשנת 2015 מונה תת-אלוף במילואים, ארז וינר, למנכ"ל החברה, וסם סורוקה החליף את צבי סקייסט בתור היינן הראשי של היקב.

בשנת 2020 החליף ליאור לקסר את סם סורוקה ואת ארז וינר בתור יינן ומנכ"ל החברה, לאחר שבשנת 2018 עזב את יקב כרמל.

כיום, יקב ירושלים הוא היקב היחידי שפועל בירושלים.

השקעה וייצור
------------

מאז 2006 ועד 2015 הושקעו מעל עשרה מיליון שקל חדש בהרחבת ובהשבחת היקב, בין השנים 2012 ו-2015 שילש היקב את מכירותיו, בשנת 2014 היה בעל נתח שוק של 2.0% משוק היין ומיץ הענבים בישראל וב-2015 בעל נתח שוק של 2.9%. נכון ל-2023 היקב ממלא כשלושה וחצי מיליון בקבוקים בשנה, ומייצר גם יינות תחת מותגים פרטיים. בנוסף, היקב מפיק מיץ ענבים בשביל רשת המרכולים שופרסל תחת מותג הרשת, ומייצא לארצות הברית, ברזיל, טאיוואן, אוסטרליה, קנדה ומערב אירופה, כשחלק מהיינות מיוצאים לקהילות יהודיות ברחבי העולם.

כרמי היקב
---------

תצלום לווין של אזור התעשייה עטרות
כרמי היקב נטועים בהרי ירושלים, השומרון, הר ברכה, זכרון יעקב, שפלת יהודה ומורדות הכרמל. היקב מטפח את הכרמים בשיתוף פעולה עם הכורמים וצוות הייננים.

פרסים ודירוגים
--------------

בשנת 2014 זכה אחד מיינות היקב בפרס מדליית הזהב בתחרות אשכול, ובשנת 2015 נבחר היין "פרימיום שיראז 2013" של יקבי ירושלים לאחד מ-100 היינות הטובים בעולם לשנת 2015, עם ציון של 93, על ידי מגזין היין האמריקאי Wine Enthusiast.

ביולי 2021 העניק מגזין היין העולמי דקנטר מדליית זהב וציון 96 ליקבי ירושלים, ובשנת 2022 קיבל יין "שרדונה וינטג' 2021" 90 נקודות וזכה במדליית כסף בתחרות היין TerraVino.

במרץ 2023 נבחר היין "סוביניון בלאן 2022", של היקב כחלק משלושת היינות הישראלים בטובים ביותר בקטגוריית "סוביניון בלאן" בתחרות הטעימה העיוורת, Best Value, וביוני 2023 זכה יין "'פרימיום רוזה" של יקבי ירושלים במדליית כסף בתחרות פרסי עולם היין של מגזין דנקטר.

בינואר 2024 זכה יין "וינדמיל פרוג'קט פטי ורדו 2020" במדליית זהב בתחרות היין Terravino.

כשרות
-----

היקב היה מהראשונים שקיבל את חותמת הכשרות של בד"ץ בית יוסף, וכן נושא את חותמת כשרות רבנות מהדרין ירושלים, OU ובד"צ מנצסטר.

בהוראת הרבי מלובביץ' העניק בית דין רבני חב"ד באופן חריג חותמת כשרות ליקב. ביוני 2019 הוענקה לו חותמת הכשרות של הרב ברוך-בועז יורקוביץ', והוא היקב היחיד אשר נושא כשרות חב"דית.

מרכז המבקרים
------------

מתחם טחנת הרוח במשכנות שאננים
בשנת 2018, בהשקעה של כעשרה מיליון שקל, פתח היקב מרכז מבקרים בשכונת ימין משה שבירושלים, סמוך למתחם טחנת הרוח. לרגל הפתיחה ייצר סם סורוקה, היינן הראשי של יקב ירושלים, סדרת יינות במהדורה מוגבלת הנקראת WINDMILL (בעברית: טחנת רוח), שנמכרת רק במקום.

המחלוקת על מיתוג היקב
---------------------

ב-17 במאי 2009 הגישה אנטיפוד תביעה נגד יקבי ירושלים למתן צו מניעה האוסר על יקבי ירושלים לעשות שימוש בשם "יקבי ירושלים" ובתרגומו לאנגלית בשיווק מוצריה. נטען כי חברת אנטיפוד מייצרת ומשווקת, החל משנת 2001, מוצרי יין הנושאים שמות אלה וכי מיתוגה של יקבי ירושלים בשם זה גורם להטעיית הציבור ולנזקים לאנטיפוד.

מאז התביעה ניהלו שתי החברות התדיינויות משפטיות רבות על הזכות להשתמש בשם המותג; "יקב ירושלים" ו-"Jerusalem Winery, עקב העובדה שלאף אחת מהן אין סימן מסחר רשום על שם המותג.

ב-10 באוקטובר 2011, במהלך אחד הדיונים בבית המשפט המחוזי בירושלים הגיעו הצדדים להסכמה שקיבלה תוקף של פסק דין ובמסגרתה התחייבה יקבי ירושלים להימנע מעשיית שימוש בשם "יקב ירושלים" ובתרגומו לאנגלית לשיווק מוצריה, אלא בתוספת של מילה נוספת לבחירתה. תמורת התחייבותה זו שילמה אנטיפוד ליקבי ירושלים סכום של 30 אלף שקל.

עם זאת, ההסכם לא הביא לסיומה של המחלוקת, ומאז פסק הדין הגישה אנטיפוד לבית המשפט ארבע בקשות לפי פקודת בזיון בית המשפט. בבקשותיה טענה כי יקבי ירושלים מפרה את הסכם הפשרה וממשיכה לעשות שימוש בשמות המסחריים שפורטו בהסכם הפשרה, לרבות עשיית שימוש במילים "יקב ירושלים" ללא מילה נוספת. בעת הדיון בבקשה הראשונה התגלעה מחלוקת בין הצדדים בשאלה האם האיסורים שבהסכם הפשרה חלים רק על תוויות בקבוקי היין או גם על עלונים שיווקיים, פרסומים וכדומה.

ב-24 ביולי 2012 פסק בית המשפט כי דין הבקשה שהוגשה לפי פקודת הביזיון להידחות נוכח קיומו של ספק בדבר תחום השתרעותו של המונח "שיווק" המופיע בהסכם הפשרה. בית המשפט הוסיף ופירש בהחלטתו את הסכם הפשרה, בהסכמת הצדדים, תוך שקבע שיקבי ירושלים אינה רשאית לעשות שימוש בביטוי "יקב ירושלים" גם בפרסומיה וכי עליה להטביע על כל המסמכים, הפרסומים, ההודעות וכו' את שמה המלא שבחרה החברה: "יקבי ירושלים – אגודה חקלאית שיתופית בע"מ".

ב-24 בפברואר 2013 הגישה אנטיפוד בקשה שנייה לפי פקודת הביזיון. בבקשה זו מנתה שורה של מעשים המהווים, לשיטתה, הפרה של הסכם הפשרה. בין היתר טענה, כי יקבי ירושלים עושה שימוש, בהקשרים שונים ולצרכים שונים, בביטוי "יקבי ירושלים", בלשון רבים, בעברית ובאנגלית. יקבי ירושלים טענה מנגד כי על-פי הסכם הפשרה נאסר עליה לעשות שימוש בביטוי "יקב ירושלים" בלשון יחיד, אולם אין כל מניעה שתעשה שימוש בביטוי "יקבי ירושלים" בלשון רבים.

ב-7 במרץ 2013 פסק בית המשפט כי אל לה ליקבי ירושלים להשתמש בביטוי "יקבי ירושלים" הן ביחיד והן ברבים. בית המשפט הוסיף בהחלטתו כי שוכנע שפרשנותה של יקבי ירושלים לפסק הדין נעשתה בתום לב, ולכן הנושא הנדון לא יניב תוצאות אופרטיביות. כמו כן נדחה ערעור של יקבי ירושלים על החלטה זו.

ב-7 ביולי 2013 הגישה אנטיפוד בקשה שלישית לפי פקודת הביזיון, ובהתאם לכך קבע כי יקבי ירושלים הפרה את פסק הדין והעניק לאנטיפוד סעדים לפי פקודת הביזיון, אך ב-9 בדצמבר 2013 קיבל בית המשפט העליון את ערעור יקבי ירושלים וביטל את בקשת אנטיפוד לסעד.

ב-26 בפברואר 2017 פסק בית המשפט המחוזי ירושלים כי על יקבי ירושלים להימנע ממיתוג מוצריה בשם "יקב ירושלים" ביחיד וברבים, באנגלים ובעברית, ללא הוספת מילה שלישית, על פי פרשנות בית המשפט להסכם הפשרה. כמו כן נקבע כי על אנטיפוד להימנע מלעשות שימוש בשם "יקבי ירושלים" כמתאר את שם היצרן או המשווק של יינותיה. פסק הדין חייב את יקבי ירושלים לשלם לאנטיפוד את הוצאות המשפט בסך 30 אלף שקל.

ראו גם
------

| עיינו גם בפורטל: |
| --- |
|  | **פורטל ירושלים** |

* יקבי משפחת שור
* טחנת הרוח במשכנות שאננים

קישורים חיצוניים
----------------

* אתר האינטרנט הרשמי של יקבי ירושלים
* יקבי ירושלים, ברשת החברתית פייסבוק

* יקבי ירושלים, ברשת החברתית אינסטגרם
* יקבי ירושלים, ברשת החברתית פייסבוק
* יקבי ירושלים, ברשת החברתית אינסטגרם

הערות שוליים
------------

1. 1 2 3  עומר אריכא, חנית ריקן, סיפור בבקבוק: המסע המטלטל של היקב היחיד בבירה, באתר mynet‏ ירושלים, 31 במאי 2022
2. ↑  זושא וולף (ע), **ייסודה והתפתחותה של שכונה נחלת הר חב"ד: ההוראות, הדיווחים ואגרות-הקודש**, ה'תשס"ח. (בלשון הקודש, עברית)
3. ↑  

> 
> כ"ק אדמו"ר שליט"א נתן בקבוקי משקה לרבני ארץ הקודש. ואחר כך אמר: נמצא כאן "שר המשקים" דארץ ישראל, שמספק משקה ביד רחבה ובשמחה וטוב לבב עבור כל התוועדות חסידית, ובודאי ימשיך בזה עוד יותר. ומכיוון שהוא "שר המשקים" - יתנו גם לו בקבוק משקה. נתן בקבוק משקה להרב יונה ש' מנדלסון ש', באמרו, שיערב וימזוג משקה זה במשקה שמייצר.
> 
> — מתוך התוועדות ליל י"ב סיוון תשד"מ. (תורת מנחם תשמ"ג חלק ג').
>
4. 1 2 3 4  אויר הרים צלול כיין - גילוי דעת, באתר גילוי דעת, ‏4 בפברואר 2021
5. 1 2 3 4 5 6 7  נווית זומר, יצא סוד נכנס יין: ארז וינר ינהל את יקב ירושלים, באתר כלכליסט, 27 במאי 2015
6. 1 2  נווית זומר, יצא סוד נכנס יין: ארז וינר ינהל את יקב ירושלים, באתר ynet, 27 במאי 2015
7. ↑  הכירו את יקב ירושלים, באתר spittoon.co.il, ‏2016-01-18
8. ↑  השבוע בענף היין 234: יינן ראשי חדש ביקב ירושלים, והאלגוריתמים מגיעים גם לקניית יין - אכול ושאטו, באתר אכול ושאטו, ‏5 באפריל 2020
9. ↑  הפועל ירושלים בעננים: כך חגגה הקבוצה את העלייה לפיינל פור, באתר אייס, 23 באפריל 2023
10. 1 2  אבי בר, יקבי ירושלים עושים לכם את ליל הסדר מושלם | חדשות ישראל בעסקים, באתר חדשות ישראל בעסקים, ‏6 באפריל 2016
11. ↑  יקבי ירושלים עוברים מהפכת איכות של ממש – יקבי ירושלים שילשו את המכירות בין השנים 2012 ו- 2015 עם נתח שוק של כמעט 3%, באתר על היין, ‏2015
12. 1 2  מירה איתן‏, רוח חדשה ביקבי ירושלים, באתר וואלה!‏, 20 במרץ 2023
13. 1 2 3  אדם אקרמן, הפינה ההיסטורית: יקבי היין היהודים בעיר העתיקה – מסורת והמשכיות, באתר SchokenGroup, ‏2 במרץ 2023
14. ↑  "יקבי ירושלים" נכנסים בגדול לשוק הקנדי עם הפצת יינות בשווי של כ- 2.5 מיליון ₪ לשנה! | על היין – פורטל היין של דני רובין
15. 1 2  טחנת הרוח | מתחם חוויות בילוי ופנאי, באתר www.thewindmill.co.il
16. ↑  פרימיום שיראז 2013 של יקבי ירושלים נבחר לאחד מ 100 היינות הטובים בעולם לשנת 2015 על פי אתר היין המוביל Wine Enthusiast | על היין – פורטל היין של דני רובין
17. ↑  יין יקב ירושלים זכה במדליית זהב ובציון 96 - WinesIsrael - יין, אלכוהול, קולינריה, שמן זית וטיולים, באתר WinesIsrael - יין-קולינריה-שמן זית-טיולים-אירועים, ‏3 ביוני 2021
18. ↑  שבחי ירושלים: יין שרדונה וינטג' 2021 של יקבי ירושלים אגודה חקלאית שיתופית, זכה בציון 90 ומדליית כסף בתחרות הבינלאומית היוקרתית TERRAVINO. | על היין – פורטל היין של דני רובין
19. ↑  Rafi Sirkis, יין שרדונה וינטג' 2021 של יקבי ירושלים, באתר מגזין רות סירקיס, ‏2022-01-14
20. ↑  שבחי ירושלים: יין שרדונה וינטג' 2021 של יקבי ירושלים - כל הזמן, באתר כל הזמן, ‏2 בundefined 2022
21. ↑  יינות מומלצים בזול: אלו הזוכים בתחרות Best Value 2023 - מגזין שותים, באתר מגזין שותים, ‏בפברואר 2023
22. ↑  חנית ריקן, שני יקבים בירושלים זכו באחת מתחרויות היין הבינלאומיות והמקצועיות בעולם, באתר mynet‏ ירושלים, 12 ביוני 2023
23. ↑  היין הישראלי כובש את העולם: זה היקב שזכה בפרס היוקרתי, באתר אייס, 29 בינואר 2024
24. ↑  ייקבי ירושלים - בד"ץ בית יוסף, באתר בד"ץ בית יוסף, ‏4 באפריל 2013
25. 1 2  גיבור פרשת הרפז שהפך למנהל יקב, והקרב על השם הנחשק - 'יקב ירושלים' • מיוחד - כל הזמן, באתר כל הזמן, ‏3 במרץ 2017
26. ↑  אבי חיים, אלפי ליטרים לתרומות ומעשרות ביקבי ירושלים, באתר ערוץ 7, 6 בפברואר 2014
27. ↑  יקבים - kosher-wine.co.il, באתר kosher-wine.co.il
28. ↑  יקב ירושלים משיק 2 יינות – גבעת ירושלים גוורצטרמינר 2018, ו – גבעת ירושלים רזרב 2016, לכבוד ראש השנה וחגי תשרי תש"פ 2019 | על היין – פורטל היין של דני רובין
29. ↑  בכשרות חב"דית: `יקבי ירושלים` עבר לכשרותו של הרב יורקוביץ`, באתר COL
30. ↑  יודי, חדש: "יקבי ירושלים" עברו לכשרות הרב יורקוביץ', באתר חב"ד אינפו, ‏2019-06-23
31. ↑  מרכז מבקרים חדש יקבי ירושלים - WinesIsrael - יין, אלכוהול, קולינריה, שמן זית וטיולים, באתר WinesIsrael - יין-קולינריה-שמן זית-טיולים-אירועים, ‏6 בundefined 2015
32. ↑  מערכת אכול ושאטו, נפתח מרכז המבקרים של יקב ירושלים בטחנת הרוח שבימין משה, באתר אכול ושאטו, ‏2018-10-28
33. ↑  ת"א 33479-09-11 אנטיפוד השקעות בע"מ נ' יקבי ירושלים -אגודה חלקאית שיתופית בע"מ תולעת המשפט, באתר tl8.me
34. ↑  ת"א 55809-06-13 יקבי ירושלים - אגודה חקלאית שיתופית בע"מ נ' אנטיפוד השקעות בע"מ - פסקדין, באתר www.psakdin.co.il
35. ↑  יצרניות יין רבו: למי שייך המותג "יקבי ירושלים"? - פסקדין, באתר www.psakdin.co.il
36. ↑  הסכסוך בין יצרניות היין על השם "יקבי ירושלים" | עו"ד דורון, טיקוצקי, קנטור, גוטמן ועמית גרוס, באתר 'משרד עורכי דין דורון, טיקוצקי, קנטור, גוטמן, נס, עמית גרוס ושות, ‏2017-06-28
37. ↑  אנטיפוד השקעות בע"מ נ' יקבי ירושלים -אגודה חלקאית שיתופית בע"מ 10-09-2013 - פסקי דין, החלטות ופרוטוקולים, באתר www.ruling.co.il

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303947305171

 |